ऑस्ट्रेलिया ने 15,066 छात्रों का वीजा किया रद्द  
वीजा नियमों का उल्लंघन करने के कारण प्रशासन ने 15,066 विदेशी छात्रों का वीजा रद्द कर दिया। इन विदेशी छात्रों में भारतीय छात्र भी शामिल थे।
वीजा नियमों का उल्लंघन करने के कारण ऑस्ट्रेलियाई प्रशासन ने 15,066 विदेशी छात्रों का वीजा रद्द कर दिया। इन विदेशी छात्रों में भारतीय छात्र भी शामिल थे।  खबरों में कहा गया है कि आब्रजन विभाग ने 15,066 विदेशी छात्रों का वीजा पिछले साल रद्द कर दिया था और यह आंकड़ा 2009 की तुलना में 37 प्रतिशत अधिक है।  द डेली टेलीग्राफ की खबर के मुताबिक, लगभग 3,624 छात्रों को विषयों में अनुत्तीर्ण हो जाने के कारण या कक्षा में उपस्थित नहीं रहने के कारण वीजा से हाथ धोना पड़ा है। वहीं 2,235 छात्रों का वीजा मूल पाठ्यक्रमों में भाग नहीं लेने और अवैध तरीके से काम करने के कारण रद्द कर दिया गया है।  खबर में कहा गया है कि वीजा रद्द करने की कार्रवाई में एक ओर जहां भारतीय छात्र सबसे अधिक प्रभावित हुए हैं, वहीं चीनी छात्रों को इससे कम नुकसान उठाना पड़ा है।  नये नियमों के मुताबिक, विश्वविद्यालय से उत्तीर्ण होने के कारण छात्र यहां पर दो सालों तक नौकरी कर सकते हैं। ऑस्ट्रेलिया में जून के महीने में 332,709 अंतरराष्ट्रीय छात्रों में से आधे से अधिक छात्र यहां विश्वविद्यालयों में शिक्षा ग्रहण कर रहे थे। जबकि एक तिहाई छात्र यहां पर डिप्लोमा पाठ्यक्रमों में शिक्षा ग्रहण करने के लिए व्यावसायिक प्रशिक्षण वीजा पर आये हुए थे।